ไทคอนเพิ่มทุนฉลุย
‘บัวหลวง’เชื่อผู้ถือหน่วยแห่ลงทุน ฟินันซ่าชี้เงินเฟ้อพุ่งดอกเบี้ยขึ้นสิ้นปี
15 มี.ค. 2555

‘บัวหลวง’เชื่อผู้ถือหน่วยแห่ลงทุน ฟินันซ่าชี้เงินเฟ้อพุ่งดอกเบี้ยขึ้นสิ้นปี
โพสต์ทูเดย์ — บัวหลวงคาดเพิ่มทุน TFUND ฉลุย หลังผู้ถือหน่วยรับปันผล 17 สตางค์และเป็นเจ้าของสินทรัพย์ “ฟินันซ่า” ชี้เงินเฟ้อพุ่งปลายปี ดอกเบี้ยขยับแน่
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บลจ.บัวหลวง เตรียมขายหน่วยลงทุนเพิ่มทุนของกองทุนรวมอสังหาริมทรัพย์ไทคอน (TFUND) จำนวน 74.4 ล้านหน่วย ราคาหน่วยละ 10.25 บาท ให้แก่ผู้ที่มีชื่อปรากฏในสมุดทะเบียน ในวันที่ 28 ก.พ. 2555 ในอัตราส่วน 1 หน่วยลงทุนเดิม ต่อ 0.0805 หน่วยลงทุนใหม่ เปิดจองซื้อวันที่ 19-22 มี.ค. 2555 คาดว่าผู้ถือหน่วยจะใช้สิทธิจองซื้อจำนวนมาก
ราคา TFUND ปิดที่ 10.40 บาท ลดลง 10 สตางค์
“การเพิ่มทุนครั้งนี้เป็นครั้งที่ 5 เพื่อนำเงินไปลงทุนในที่ดินและโรงงานของบริษัท ไทคอน อินดัสเทรียล คอนเน็คชั่น ที่ไม่ได้รับผลกระทบจากน้ำท่วมรวม 11 โรง” นายสุทธิพงศ์ กล่าว 
นอกจากนี้ กองทุน TFUND จะปิดสมุดเพื่อกำหนดสิทธิในการรับเงินปันผลครั้งที่ 28 ในวันที่ 15 มี.ค. 2555 เพื่อจ่ายเงินปันผลในอัตรา 0.17 บาทต่อหน่วย โดยกองทุนจ่ายเงินปันผลสม่ำเสมอปีละ 4 ครั้ง ชี้ให้เห็นว่าเป็นหนึ่งในทางเลือกที่น่าสนใจสำหรับนักลงทุนระยะยาวที่ต้องการรับเงินปันผล 
นอกจากนี้ กองทุนเป็นเจ้าของกรรม สิทธิ์ในที่ดินและทรัพย์สินที่เข้าไปลงทุน ทำให้ในระยะยาวนักลงทุนยังได้ประโยชน์จากการเพิ่มขึ้นของมูลค่าทรัพย์สิน ซึ่งน่าจะเป็นสาเหตุสำคัญทำให้ผู้ถือหน่วยลงทุนเดิมใช้สิทธิเพิ่มทุนในครั้งนี้
ด้านนายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า ขณะนี้แรงกดดันเงินเฟ้อเพิ่มขึ้นต่อเนื่อง จากการเพิ่มขึ้นของราคาน้ำมัน ค่าจ้างขั้นต่ำและการลงทุนของภาครัฐและเอกชนเพื่อป้องกันแผนน้ำท่วม จึงเป็นไปได้ว่าอัตราเงินเฟ้อจะเร่งตัวขึ้นอย่างมากในช่วงปลายปี 2555 อาจส่งผลให้ธนาคารแห่งประเทศไทยจะต้องปรับขึ้นอัตราดอกเบี้ยนโยบายปลายปีนี้ 
บลจ.ฟินันซ่า จึงแนะนำให้ลงทุนในกองทุนตราสารหนี้ระยะสั้น อายุ 6 เดือน เพื่อไม่ให้ผู้ลงทุนเสียประโยชน์จากดอก เบี้ยขาขึ้น โดยจะเปิดขายกองทุนเปิดฟินันซ่าตราสารหนี้พลัส 6 เดือน 7 ตั้งแต่วันที่ 13-19 มี.ค.นี้ ผลตอบแทนประมาณ 3.40% ต่อปี ลงทุนในตราสารหนี้ทั้งในและต่างประเทศทั้งภาครัฐและเอกชน ปิดความเสี่ยงจากอัตราแลกเปลี่ยน